題魁字軸
作者：姚勉
朝代：宋

paragraphs: 玉衡杓建天之綱，枕參魁耀森寒芒。
總提衆星環侍傍，仰望熠熠開神光。
有美俊容分天章，收入翰墨何淋浪。
一筆三丈超尋常，字勢直作蛟龍驤。
錦裝玉軸垂高堂，標靈發異呈嘉祥。
即吐奇策先衆芳，巍峨姓字壓四方。
魁下三台炳煌煌，上拱紫極天中央。
作第一流謹勿忘，冠冕今古萬世香。